ועדת הכספים, כנסת 20, פרוטוקול מספר 1173, 2018-11-28 09:30

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: אני מבקש להודיע שתי הודעות.

משה גפני: הודעה אחת, אני מבקש להגיד, בעיקר לחבר הכנסת איתן ברושי, אבל לא רק, אלא לכל החברים שהתעניינו בעניין המחצבה בתל פארס: אתמול במינהל מקרקעי ישראל חתמו על החלטה שבה הקיבוץ שם יקבל - - -

איתן ברושי: מרום גולן.

משה גפני: מרום גולן יקבל את המחצבה.

משה גפני: ולא הרפת מהעניין הזה.

משה גפני: אתמול הסתיימו הדיונים במינהל מקרקעי ישראל בראשות מקרקעי ישראל, והם יקבלו את המחצבה.

משה גפני: מה שנותר זה רק שהשר יחתום, ואני מעריך שהשר יחתום.

משה גפני: אז ממילא הנושא בא על פתרונו.

משה גפני: ואני מברך אותך על כך, איתן, על זה שהתמדת בעניין.

משה גפני: אבל גם הוועדה, שלא הרפתה, ואתמול הם הודיעו לי שהדיונים הסתיימו ומרום גולן יקבלו את המחצבה.

משה גפני: דבר שני, התפרסם אתמול – אני לא ראיתי את זה – אבל התפרסם ויכוח שהיה כאן בוועדה בין מנכ"ל משרד האוצר וביני.

משה גפני: אז קודם כול, אני רוצה להגיד שהוויכוח הזה היה כבר לפני למעלה משבועיים.

משה גפני: הוא לא היה עכשיו.

משה גפני: כולם בטוחים שהיה אתמול ויכוח.

משה גפני: לא היה אתמול ויכוח.

משה גפני: דבר שני, אני רוצה להגיד באופן נחרץ וחד משמעי שכל הנושא הזה לא יצא מאיתנו, לא ממני, לא מהעוזרים שלי, לא מהצוות של הוועדה.

משה גפני: אנחנו הופתענו מזה שהתפרסם, וגם לא הבנו למה.

משה גפני: מה קרה?

משה גפני: מה שקרה מאז היה - - -

עודד פורר: אדוני, אתם לא יודעים שהוועדה מצולמת?

עודד פורר: כדאי לדעת שהוועדה מצולמת ואפשר להוריד גם מאתר האינטרנט.

משה גפני: הכול בסדר.

עודד פורר: פשוט היה צריך להוציא את זה, פשוט היה צריך לקחת את זה מהחשב.

משה גפני: אנחנו רק לא הבנו מה האקטואליה בעניין הזה, בשעה שהוועדה החליטה להעביר את החוק של הוועדה ליציבות פיננסית.

משה גפני: זה עבר במליאת הכנסת ביום שני ברוב של 111 חברי הכנסת.

עודד פורר: כולם באו בגלל החוק הזה.

משה גפני: ולכן, אני מודיע: אין לנו שום עניין בכל הנושא הזה.

משה גפני: מערכת היחסים ביני ובין מנכ"ל משרד האוצר איננה רלוונטית לכל הנושא הזה.

משה גפני: אני לא בטוח שזה בא מאיתנו.

משה גפני: יכול להיות שזה בא בכלל ממקום לא צפוי.

משה גפני: אבל הוא לא אקטואלי, הוא לא רלוונטי.

משה גפני: אנחנו כבר אחרי החוק הזה, הוא חוק חשוב.

משה גפני: הוא התקבל כפי שחבר הכנסת מיקי לוי – שמדבר עכשיו בפלאפון - - -

מיקי לוי: אני מתנצל, אני מתנצל.

משה גפני: כפי שחבר הכנסת מיקי לוי הגיע לפשרה.

משה גפני: וכך הוא עבר במליאת הכנסת.

משה גפני: ואני משבח את דודי אמסלם – שמדבר בפלאפון – אני משבח אותך על זה שתרמת להעברת החוק הזה והוא עבר.

קריאה: רגע, גם אני אדבר בפלאפון, אולי יש לך משהו טוב להגיד על זה.

משה גפני: הוא עבר ברוב עצום, כך שאין ויכוח אמיתי על כלום.

משה גפני: עובדה שהחוק עבר, הוא מצוין.

משה גפני: הנגידה לשעבר אתמול התקשרה לברך אותי על זה שהחוק עבר במליאת הכנסת.

משה גפני: ולכן, כנראה שברשתות – מה שאני לא מודע להן כל כך – עושים רעש ומהומה על לא מאומה.

עודד פורר: אבל אתה חי בשלום עם מה שהיה?

עודד פורר: לפחות בקטע הזה - - -

משה גפני: לא.

משה גפני: זה בסדר.

משה גפני: אבל למה זה אתמול?

משה גפני: מה היה אתמול שלא היה לפני?

משה גפני: מה פתאום, זה לא בסדר.

דוד אמסלם: על מה?

דוד אמסלם: דרך אגב, מה הנושא?

דוד אמסלם: על מה הנושא היה?

איתן ברושי: אני רוצה להגיב על הדברים - - -

משה גפני: מה?

משה גפני: שיבחתי אותך על זה - - -

דוד אמסלם: לא.

דוד אמסלם: על מה נושא היה שוב?

משה גפני: הוועדה ליציבות פיננסית שעברה ברוב של 111 חברים ביום שני.

דוד אמסלם: נו ומה?

משה גפני: בעצם אין ויכוח, אין מחלוקת.

דוד אמסלם: נו ומה?

משה גפני: למה היו הצעקות האלה?

משה גפני: אז אין דיון בפני עצמו.

דוד אמסלם: על מה אתה מתפלא?

דוד אמסלם: שהתקשורת מחפשת - - -

משה גפני: לא, אתמול הביאו ברשתות – כך סיפרו לי – את הוויכוח בסרטון.

משה גפני: וכולם מדברים איתי על זה: "מה היה אתמול?

משה גפני: "

דוד אמסלם: בין מי למי?

משה גפני: ביני ובין מנכ"ל משרד האוצר.

משה גפני: לא שמעת את ההקדמה.

משה גפני: אני אגיד לך אחר כך.

איתן ברושי: אדוני היושב-ראש, אני רוצה להגיד - - -

עודד פורר: זו הייתה פעם הראשונה שהתווכחתם.

עודד פורר: זו הייתה פעם הראשונה שהתווכחו.

דוד אמסלם: תשמע, אני רוצה להגיד לך משהו.

דוד אמסלם: אתמול הלכתי לבקר אצל הרב עמאר, היה לי איזושהי סוגיה.

משה גפני: כן, כן.

דוד אמסלם: הוא נתן לי ספר בהקדשה שלו.

דוד אמסלם: אני אומר לך: עזוב את הכול, אני אתן לך את הספר, תקרא אותו, יהיה יותר טוב.

דוד אמסלם: תאמין לי, גם יעשה לך נחת רוח וגם לא תשמע את השטויות שכותבים כל היום בכל הרשתות האלה.

משה גפני: כן.

איתן ברושי: אדוני היושב-ראש, אני רוצה להודות לך.

משה גפני: שהוויכוח עצמו הוא ויכוח.

דוד אמסלם: וגם יהיה לך יותר גן עדן.

דוד אמסלם: הכול מסתדר.

דוד אמסלם: אז אני אביא לך את הספר מחר.

משה גפני: תודה רבה.

איתן ברושי: אדוני היושב-ראש, אני גם רוצה דקה להודות לך ולחברי הוועדה על הטיפול.

איתן ברושי: אני רוצה להזכיר – סליחה , חברים – בכל זאת יש משהו שאפשר לברך.

איתן ברושי: הנושא הזה היה צריך להסתיים עד סוף מאי 2018.

איתן ברושי: הוא מסתיים בסוף נובמבר 2018.

איתן ברושי: זה הקצב.

איתן ברושי: רגע.

משה גפני: מיקי.

משה גפני: מוסי.

איתן ברושי: אני רק אגיד משהו, שהוא לא אישי כרגע אבל הוא לפי דעתי חשוב, על הסדרת הנושא.

איתן ברושי: אני רוצה להגיד לך, הרב גפני, שאתה מוכיח שהמצווה הגדולה ביותר כפי שאנחנו יודעים זה מצוות יישוב הארץ.

איתן ברושי: ואם אנחנו מאוחדים על מצוות יישוב הארץ, אז כולנו מאמינים.

איתן ברושי: כולנו מאמינים במצווה הגדולה של יישוב הארץ, וזה מה שעשינו פה ומה שאני אשתדל לעשות במשך הכנסת הזאת.

איתן ברושי: אני רוצה להגיד שלקיבוץ מרום גולן זו שאלת חיים.

איתן ברושי: ואפשר לומר שתרמנו כאן משהו חשוב לחיזוק ההתיישבות בכלל וברמת הגולן בפרט.

איתן ברושי: ועוד פעם אישית, תודה לך.

משה גפני: תודה רבה.

משה גפני: תודה.

עודד פורר: אפשר הצעה לסדר?

משה גפני: כן.

משה גפני: אחרי סתיו.

סתיו שפיר: אני מבקשת, לפני שנתייחס להעברות תקציביות, נתייחס למה שאמרת ואולי זה יעיר קצת את הסיבה לכך שאנשים נבהלו לראות את הדרך שבה מנכ"ל משרד האוצר מתנהל כאן בוועדה הכספים של הכנסת.

סתיו שפיר: מנכ"ל משרד האוצר הוא המנכ"ל והפקיד הממשלתי היחידי שמסרב כבר בעצם כל תקופת הקדנציה הזאת להגיע לוועדת שקיפות כשהוא מתבקש לעשות זאת.

סתיו שפיר: בעקבות זה הגשנו, אתה ואני ויושבי ראש כל הוועדות בכנסת, הצעת חוק שמטילה סנקציות על עובדי ציבור שלא מגיעים לוועדות.

סתיו שפיר: הצעה מאוד חשובה מאחר והיום על אף שהם מחויבים בחוק להגיע, אנחנו כולנו יודעים שחלק מהם לא מגיעים ולא מוטלת עליהם שום סנקציה.

סתיו שפיר: יושב-ראש הכנסת פנה אליי בעקבות ההצעה הזאת וביקש להקים ועדה מיוחדת בכנסת, בדומה לוועדת האתיקה, בראשות היושב-ראש.

סתיו שפיר: שתהיה ועדה שתטיל את הסנקציות - -

משה גפני: בראשות יולי?

סתיו שפיר: כן.

סתיו שפיר: - - על פקידי הממשלה שלא מגיעים לוועדות.

סתיו שפיר: תנחש מה?

סתיו שפיר: אותו מנכ"ל משרד האוצר, שחושב שהוא מנהל את המדינה פחות או יותר ויכול לאיים על אנשים, לאיים עלייך – יושב-ראש הוועדה – לאיים על נציב שירות המדינה, שהוא גם לא יעביר לו תקציבים.

סתיו שפיר: אני מניחה שכולכם קראתם את המכתב שלו.

סתיו שפיר: הוא טוען שלא יעביר תקציבים - - -

רועי פולקמן: ואת חברת כנסת שמרשה לעצמך להכפיש פקיד ציבור בלי טיפה של הגינות?

סתיו שפיר: אני באמצע המשפט.

סתיו שפיר: אתה יכול אחר כך להגיב.

רועי פולקמן: את תמיד באמצע משפטים.

מוסי רז: רועי, אם היית פה - - -

עודד פורר: רועי, במקרה הזה אל תגן עליו.

עודד פורר: במקרה הזה אל תגן עליו.

מוסי רז: אפילו שהוא מהמפלגה שלך.

רועי פולקמן: לא.

רועי פולקמן: מה זה קשור.

רועי פולקמן: לא עליו, על פקיד ציבור באופן כללי.

מוסי רז: אפילו שהוא מהמפלגה שלך.

רועי פולקמן: סתיו חושבת שהיא יכולה לדבר כי היא ח"כית, ומותר לה לדבר.

סתיו שפיר: אשמח להשלים את הדברים לפני - - -

רועי פולקמן: עם כל הכבוד, זה לא צ'ק פתוח להכפיש פקידי ציבור.

רועי פולקמן: לגיטימי ביקורת, לגיטימי הצעה שלך לוועדה, אבל להכפיש - - -

סתיו שפיר: אני לא מבינה, הוא יכול להפריע בלי הפרעה?

רועי פולקמן: אדוני היושב-ראש, תשמע, לח"כים יש זכויות יתר.

סתיו שפיר: גפני, אני מבקשת - - -

משה גפני: אבל אני לא יכול להעביר ביקורת על חברי הכנסת.

רועי פולקמן: לא, אבל למה להכפיש?

רועי פולקמן: אבל למה זה לגיטימי להכפיש?

סתיו שפיר: גפני, אני מבקשת - - -

משה גפני: בסדר.

משה גפני: אתה רוצה, אני - - -

רועי פולקמן: ההצעה שלה לגיטימית, אבל למה להכפיש פקידי ציבור?

רועי פולקמן: היא יכולה להציע אותה בלי להכפיש.

משה גפני: רועי, אני אאפשר לך להגיב על זה.

רועי פולקמן: היא יכולה להציע את אותה הצעה בלי להכפיש.

רועי פולקמן: אבל כל מה שהיא יודעת לעשות זה להכפיש.

עודד פורר: רועי, אבל את מי היא הכפישה?

עודד פורר: את מי הכפישה?

עודד פורר: רועי, את מי היא הכפישה עכשיו?

מוסי רז: זה בסדר.

מוסי רז: רועי, תעשה פיליבסטר.

רועי פולקמן: מה זאת אומרת?

רועי פולקמן: "הוא מאיים", "הוא הזה".

רועי פולקמן: זה לא ענייני.

עודד פורר: היא תיארה סרטון שכולנו ראינו אתמול, שאף אחד לא אהב לראות אותו.

רועי פולקמן: עודד, אתה מציע את אותן הצעות בשקט, ברצינות, בענייניות.

רועי פולקמן: וסתיו עסוקה בלהכפיש.

רועי פולקמן: כל היום היא מכפישה.

עודד פורר: אף אחד לא אהב לראות את הסרטון הזה.

עודד פורר: אל תגן על מה שראינו אתמול.

סתיו שפיר: מה שהוא עשה - - -

רועי פולקמן: עם כל הכבוד, אי אפשר לעשות פוליטיקה בהכפשות.

משה גפני: רועי, תן לה להשלים.

משה גפני: יש לה חסינות.

רועי פולקמן: לא קשור.

משה גפני: קשור.

משה גפני: מה לא קשור?

משה גפני: היא רואה בזה בעיה ציבורית.

רועי פולקמן: גפני, זה בסדר.

רועי פולקמן: אבל יש נורמות בהתנהלות פה.

משה גפני: אתה צודק.

משה גפני: אני לא מתווכח איתך.

רועי פולקמן: זכותה להציע הכול, אבל בדרך ארץ.

משה גפני: רועי, אני לא מתווכח איתך.

משה גפני: היא טוענת, זאת הטענה שלה.

משה גפני: מותר לה להגיד את זה.

רועי פולקמן: טענה כן, לא להכפיש.

משה גפני: אני אאפשר לך אחרי זה.

רועי פולקמן: אני לא רוצה.

רועי פולקמן: רק שלא להכפיש.

רועי פולקמן: אני מבקש שלא תכפיש.

רועי פולקמן: היא טענה, בסדר.

משה גפני: טוב.

משה גפני: בבקשה.

משה גפני: תשתדלי להיות עדינה יותר.

משה גפני: זה הכול.

סתיו שפיר: עד עכשיו אני רק ציינתי עובדות.

סתיו שפיר: הוא לא מגיע לוועדות כשהוא מתבקש לעשות זאת.

סתיו שפיר: הוא שלח ואיים.

סתיו שפיר: כפי שכולנו שמענו וגם ראינו את המכתב שלו ליועץ המשפטי, איים על נציב שירות המדינה, כולל איים בסנקציות תקציביות.

משה גפני: רועי טוען - - -

סתיו שפיר: רגע.

סתיו שפיר: לא, לא.

סתיו שפיר: שנייה.

סתיו שפיר: אני לא - - -

משה גפני: שנייה, תקשיבי.

משה גפני: בסדר.

משה גפני: טוען רועי: הוא לא פה.

מוסי רז: אז בואו נזמן אותו.

משה גפני: הוא לא יכול אפילו להגיב על זה.

סתיו שפיר: בסדר, הוא לא מגיע.

סתיו שפיר: הלוואי, גפני, שהוא היה מגיע.

רועי פולקמן: תציעי את ההצעה שלך, עזבי אותו.

סתיו שפיר: אני מבקשת לסיים את דבריי, באמת.

רועי פולקמן: תציעי את ההצעה שלך בלי להכפיש אותו.

משה גפני: בבקשה, תשלימי.

סתיו שפיר: אני מחכה כבר חמש דקות.

משה גפני: רועי, תן לה להשלים.

משה גפני: אחרת אנחנו נדון רק על זה.

רועי פולקמן: אני אתן לה בכיף.

רועי פולקמן: כל עוד היא לא תכפיש, אין בעיה.

סתיו שפיר: איזו פאניקה, איזו פאניקה - - -

עודד פורר: זה קרה פה, זה קרה פה.

רועי פולקמן: כל עוד היא לא תכפיש, היא יכולה להציע הכול.

עודד פורר: אני מקבל מ"כיכר השבת" פתאום התראות - - -

משה גפני: כן, כן.

משה גפני: בבקשה.

משה גפני: תשלמי, כן.

מוסי רז: מה קרה?

מוסי רז: פתחו מרכול ב"כיכר השבת"?

סתיו שפיר: ביקש אותו מנכ"ל, כמו שכולנו ראינו, להעביר את אחת העובדות לתפקיד.

סתיו שפיר: ואז פנה לנציב שירות המדינה ואיים עליו שהוא יטיל סנקציות תקציביות, לא יעביר תקציבים לנציבות שירות המדינה מאחר והם לא מטפלים בעניינו.

סתיו שפיר: וגם ציין שהוא לא יכול למלא את תפקידו כמנכ"ל משרד האוצר.

סתיו שפיר: אם הוא אכן לא יכול למלא את תפקידו, כדאי שיתפטר מתפקידו.

משה גפני: טוב.

סתיו שפיר: אני רגע רוצה להשלים את הדברים לגבי הוועדה.

סתיו שפיר: יולי אדלשטיין הקים את הוועדה.

סתיו שפיר: זימן את שי באב"ד לוועדה בעקבות תלונות לא רק שלי, אלא גם של יושבי ראש אחרים.

סתיו שפיר: ומה קרה?

סתיו שפיר: מה עשה מנכ"ל משרד האוצר?

סתיו שפיר: הבריז גם מהוועדה של יושב-ראש הכנסת ולא הגיע אליה.

סתיו שפיר: גם לשם הוא מסרב להגיע.

סתיו שפיר: ולא מתכוון - - -

טלי פלוסקוב: הוא ביקש לדחות.

טלי פלוסקוב: בואי תדייקי, בבקשה.

סתיו שפיר: כל הדברים שאמרתי עד עכשיו הם העובדות.

טלי פלוסקוב: אני רק רוצה להבהיר.

טלי פלוסקוב: הוא לא הבריז.

טלי פלוסקוב: הוא ביקש לדחות.

טלי פלוסקוב: אני חברה בוועדה הזאת, והוא לא הבריז.

טלי פלוסקוב: אז בבקשה, תדייקי בעובדות, גברתי.

רועי פולקמן: זה מאוד נדיר שמה שאת אומרת זה עובדות.

רועי פולקמן: סתיו, זה מאוד נדיר שמה שאת אומרת זה עובדות.

רועי פולקמן: - - - יש לך, אבל עובדות לא.

סתיו שפיר: גפני, אני מבקשת שתגן על זכויות - - -

רועי פולקמן: סתיו, מה שאת אומרת זה לא עובדות.

רועי פולקמן: דעות, זה בסדר.

רועי פולקמן: עובדות את אף פעם לא אומרת.

משה גפני: אומרת חברת הכנסת טלי פלוסקוב, שהיא חברה בוועדה הזאת - - -

טלי פלוסקוב: נכון.

משה גפני: היא אומרת שהוא ביקש דחיה.

משה גפני: זה מה שהיא אומרת.

רועי פולקמן: סתיו באופן עקבי לא נצמדת לעובדות.

טלי פלוסקוב: לא הבריז.

משה גפני: לי אין עניין לעכב ואין לי עניין לדחות.

רועי פולקמן: אלה הקמפיינים שלך בסוף.

רועי פולקמן: זו האג'נדה שלך.

משה גפני: בסדר.

משה גפני: אלה העובדות.

משה גפני: אמרת אותן.

טלי פלוסקוב: נא לדייק.

רועי פולקמן: לא עובדות ולא נעליים.

סתיו שפיר: אני מבינה שמה שאני אומרת מעורר פה הרבה פאניקה אצל אנשי "כולנו".

משה גפני: ברור שמעורר.

משה גפני: את מדברת על איש מסוים.

סתיו שפיר: ובגלל זה הם מתנהלים בצורה כל כך מביכה ומתפרצים לדברים במקום להגיב.

רועי פולקמן: ברור שהיא לא מדברת על אג'נדה.

רועי פולקמן: היא משקרת בעובדות.

רועי פולקמן: זה קבוע.

משה גפני: טוב.

משה גפני: סתיו, תשלימי.

משה גפני: רועי, תן לה להשלים משפט אחרון.

רועי פולקמן: בסדר.

רועי פולקמן: תביעי אותן, אבל למה לשקר?

סתיו שפיר: רועי, אני מציעה לך להסיר את החסינות שלך.

סתיו שפיר: ואני אתבע אותך דיבה על מה שאתה אומר עכשיו.

סתיו שפיר: אז בבקשה תעשה את זה.

רועי פולקמן: סתיו, מותר להגיד שאת משקרת על עובדות.

רועי פולקמן: זאת אמירה לגיטימית.

רועי פולקמן: אבל בעקביות בוועדת השקיפות, שאת בוועדת השקיפות - - -

סתיו שפיר: אף אחד לא יגיד כאן שאני משקרת בלי להציג עובדות, ואתה לא מסוגל לעשות את זה.

סתיו שפיר: גפני - - -

רועי פולקמן: אני מוכרח – אני הצעתי לך עימות - - -

משה גפני: רועי, תן להשלים משפט אחרון.

רועי פולקמן: סתיו, אני לא צריך חסינות.

רועי פולקמן: בואי תעשי איתי עימות על תקציב המדינה.

משה גפני: עם כל הכבוד, לא מסירים חסינות על זה.

רועי פולקמן: סתיו, אני מזמין אותך – כל פורום ציבורי שאת רוצה: דיון על מחיר למשתכן, על תקציב המדינה, בואי.

רועי פולקמן: יבדקו אותנו - - -

סתיו שפיר: איזו היסטריה.

סתיו שפיר: רועי, אתה נראה היסטרי - - -

רועי פולקמן: לא היסטריה.

רועי פולקמן: אם את אמיצה, בואי.

משה גפני: רועי, אני מבקש להפסיק.

משה גפני: רועי, תפסיק.

רועי פולקמן: אנחנו עובדי ציבור.

רועי פולקמן: סתיו, ממה את מפחדת?

משה גפני: רועי, מספיק.

מוסי רז: אל תזכיר את מחיר למשתכן.

רועי פולקמן: אתה יודע כמה פעמים הצעתי לה עימות מקצועי?

רועי פולקמן: היא תמיד בורחת.

משה גפני: רועי, אני קורא לך לסדר פעם ראשונה.

טלי פלוסקוב: רועי, גאה במה שהוא אומר.

סתיו שפיר: שקר.

סתיו שפיר: עוד שקר.

רועי פולקמן: סתיו, תהיה אמיצה.

משה גפני: סתיו, משפט אחרון.

סתיו שפיר: גפני, אם אני הייתי מתנהגת כך - - -

רועי פולקמן: אני מזמין אותך, הצעתי לך.

רועי פולקמן: מה זה "שקר"?

רועי פולקמן: סתיו, יש לי SMS שלך, שאת בורחת מעימותים.

סתיו שפיר: שקר.

רועי פולקמן: אוקיי.

רועי פולקמן: בבקשה, אני יכול להראות אותו.

רועי פולקמן: אני הצעתי לה עימות מקצועי על כל דבר.

סתיו שפיר: אם אני הייתי מתנהגת כך, גפני - - -

רועי פולקמן: זה לא בסדר.

רועי פולקמן: רועי, זה לא בסדר מה שאתה עושה עכשיו.

רועי פולקמן: יכול להיות שאני טועה.

משה גפני: קראתי לך לסדר פעם ראשונה, אני מבקש להפסיק.

רועי פולקמן: אבל היא יודעת להכפיש אנשים מאחורי הגב שלהם, אלה פקידי ציבור.

רועי פולקמן: אבל כשאומרים לה לעימות מול שווים אליה, היא לא מוכנה.

סתיו שפיר: אם אני הייתי מתנהלת בצורה כזאת - - -

משה גפני: אני עושה הפסקה בדיון.

רועי פולקמן: בסדר גמור.

משה גפני: חמש דקות.

סתיו שפיר: אם אני הייתי מתנהלת בצורה כזאת, גפני, היית מוציא אותי מהחדר.

משה גפני: תריבו ביניכם, ואחרי זה נעשה את הדיון.

משה גפני: אוקיי.

משה גפני: רבותיי, אני מחדש את הישיבה.

משה גפני: יש לי בקשה.

סתיו שפיר: עדיין לא סיימתי.

סתיו שפיר: זה לא הוגן.

משה גפני: בסדר, אני אאפשר לך.

סתיו שפיר: אם אני הייתי מתנהגת כך, אז מזמן היית כבר בקריאה שלישית.

משה גפני: אל תגידי "אם".

משה גפני: אם אני לא הייתי קורא לך אפילו לסדר על זה – אני קורא לו לסדר.

משה גפני: אבל רבותיי, רועי, רועי – אני שקוף בעיניו – רועי?

רועי פולקמן: כן.

רועי פולקמן: סליחה, אדוני.

משה גפני: אני מבקש ממך עכשיו לא לדבר כלום, מילה.

משה גפני: שהיא תגיד מה שהיא תגיד, מותר לה להגיד וזהו.

משה גפני: משפט אחרון, סתיו.

משה גפני: אני מחדש את הישיבה, משפט אחרון.

סתיו שפיר: התפקיד של פקידי הציבור הוא להופיע בפני ועדות הכנסת ולאפשר לוועדות הכנסת לפקח על מה שהממשלה עושה.

משה גפני: אוקיי.

סתיו שפיר: את זה אמורים להבין גם המפלגה של שר האוצר.

סתיו שפיר: וברגע שלא מגיע לכאן מנכ"ל – זה לא משנה לאיזו מפלגה הוא שייך, והניסיון לנכס אותו מפלגתית גם עושה לזה פוליטיזציה, שהיא בכלל איומה לתפקיד של משרד כל כך חשוב.

סתיו שפיר: אני מציעה שאתה, גפני, תזמן אותו לכאן לוועדה לעשות פיקוח רציני על ההתנהלות של משרד האוצר, לדיון של כמה שעות שנצטרך, שלא יתקיים פה.

סתיו שפיר: אפילו בנושאים תקציביים, אפילו בזמן תקציב המדינה הוא לא הגיע לדיון מהסוג הזה.

משה גפני: טוב.

סתיו שפיר: והמקרה הזה הוא לא הראשון.

סתיו שפיר: ואם הוא בעצמו אומר שהוא לא יכול למלא את תפקידו, אני מציעה ששר האוצר יתייחס לדבר הזה בהקדם ויעביר אותו מתפקידו לטובת מישהו שיודע למלא את התפקיד.

משה גפני: אני מעריך שהוא שמע את העצה שלך עכשיו והוא יחליט.

משה גפני: עודד פורר, אם אפשר, הצעה לסדר, אבל ממש בקצרה.

עודד פורר: תודה, אדוני.

עודד פורר: יש לי פשוט שני נושאים שחשוב לי לציין אותם.

עודד פורר: הראשון, אדוני, אנחנו מחכים כבר זמן רב, הייתה הבטחה של הוועדה, לפי סעיף 46, שאנחנו נוכל לקבוע מניעה של מימון מעמותות - - -

משה גפני: כן, לא התקדמתי עם זה.

עודד פורר: שלא התקדמת עם זה.

עודד פורר: מצד שני, הקואליציה נלחמת - - -

משה גפני: לא התקדמתי עם זה בגלל סיבות טכניות.

עודד פורר: בסדר, אבל תשמע, הקואליציה מצד אחד נלחמת.

עודד פורר: לפחות שרת התרבות כינסה מסיבת עיתונאים מאוד חשובה על זה שאם יעבירו את הסמכויות, שיש היום לשר האוצר, לשלול מימון – סמכויות שקיימות – לשלול מימון מגופים שלא עומדים בסעיפי החוק, למשל, מהללים את יום "הנכבה" ביום עצמאות.

עודד פורר: והיא רוצה להעביר את הסמכויות אליה, כדי לשלול את המימון.

מוסי רז: "מהללים את יום 'הנכבה'".

משה גפני: זה משהו אחר.

עודד פורר: על העניין הזה הקואליציה נלחמת כמו שאני לא יודע מה.

עודד פורר: עכשיו פה, לך יש את האפשרות.

עודד פורר: אתם בקואליציה.

מוסי רז: לא, "מהללים את יום 'הנכבה'" - - -

עודד פורר: תביא את העניין הזה לדיון, גם את סעיף 46, את היכולת שלנו כחברי הכנסת פה לבוא ולמנוע מימון מהעמותות.

עודד פורר: הרי בסוף כשאתה מאפשר להן – אדוני?

משה גפני: כן.

עודד פורר: כשאתה מאפשר לעמותות האלה פטור ממס, אתה בעקיפין נותן להן מימון מקופת המדינה, שהרי מישהו היה תורם לעמותות האלה כסף ולא היה מקבל עליו החזר, הכסף הזה לא היה מגיע מהמדינה.

עודד פורר: אני באמת מבקש ממך בכל לשון של בקשה להתקדם בעניין הזה.

עודד פורר: זה כבר מעל שנה הסיפור, זה לא קצר.

משה גפני: אוקיי.

עודד פורר: הדבר השני, אתמול קיימנו פה דיון מאוד-מאוד חשוב, שאני מודה לך על הקיום שלו, בנושא תוצרת הארץ ובנושא החשיבות של מכס ההגנה כדי לשמור על מאות יצרני אופנה, שמעסיקים אלפי עובדים במשק.

עודד פורר: הם יצאו מפה שוב, לצערי, באותה תחושה שעוד פעם ועוד פעם ועוד פעם דוחים אותם ודוחים אותם.

עודד פורר: עכשיו, אתה צריך להבין.

עודד פורר: אתה קיימת בעניין הזה דיון ראשון במרס.

עודד פורר: מאז מרס ועד היום אתה כבר עם 50 יצרנים פחות, שפשוט סגרו את העסק.

עודד פורר: בערך 50 יצרנים, אנחנו מדברים על סדר גודל של 1000 עובדים שהלכו הביתה.

עודד פורר: אנחנו נמצא את עצמנו עד הדיון הבא, כי הרי לא תבוא התשובה של משרד האוצר תוך 10 ימים.

משה גפני: כן, עודד, אתמול קיימנו דיון, דיון לא קל ולא פשוט.

משה גפני: ואני מתכוון להמשיך עם זה.

עודד פורר: הרי לא תהיה תשובה של משרד האוצר תוך 10 ימים.

משה גפני: לא משנה.

משה גפני: אני הולך לדבר עם השרים.

משה גפני: אמרתי.

משה גפני: אל תעלה מחדש דיון שהתקיים אתמול.

עודד פורר: בכל יום נסגרים עסקים בעניין הזה.

עודד פורר: אני מבקש ממך, הנושא הזה של מכס הגנה הוא נושא פשוט, חייב להיסגר עד סוף החודש.

עודד פורר: אני חושב שצריך להביא לפחות את שר האוצר לדיון בעניין הזה.

משה גפני: אוקיי.

משה גפני: תודה רבה.

מוסי רז: יבוא יחד עם המנכ"ל באותו יום.

עודד פורר: לפחות את שר האוצר.

עודד פורר: מדובר בסוף על אלפי, אלפי עובדים שילכו הביתה, אדוני.

עודד פורר: אלפי עובדים שילכו הביתה.

עודד פורר: וכשאנחנו מדברים על תוצרת הארץ זה כחול-לבן.

עודד פורר: אני מניח שמיקי לוי יתייחס גם לעניין הזה, הנושא של כחול-לבן.

משה גפני: תודה רבה.

משה גפני: זו הצעה לסדר.

משה גפני: אנחנו לא יכולים אבל לפתוח בזה.

משה גפני: אתה רוצה להצעה לסדר, מיקי?

מיקי לוי: כן.

מיקי לוי: אני ברשימה.

מיקי לוי: אדוני, שוב פעם מנסה להביא לשולחן הדיונים – ואני חייב להגיד שטעיתי בעניין הזה – את כל נושא רכש הגומלין של מדינת ישראל.

מיקי לוי: מדינת ישראל מאבדת מיליארדי שקלים מכיוון שהיא לא מבצעת את החוקים שהיא עצמה חוקקה.

מיקי לוי: רכש גומלין מחייב רכישה של אותה מדינה שממנה אנחנו רוכשים שירותים, וכן מוצרים ברי-קיימא.

מיקי לוי: זה אומר שאם רוכשים אוטובוסים, משרד התחבורה מחויב לבצע רכש גומלין.

מיקי לוי: עכשיו, מה עושים תרגילים?

מיקי לוי: מבצעים רכש גומלין כאילו.

מיקי לוי: מוציאים מכרז גדול - - -

משה גפני: מעבירים את זה לחברה פרטית.

משה גפני: דיברנו על זה, הרי לא נרפה מהעניין, בסדר.

משה גפני: אני דיברתי אתמול עם החשב הכללי.

מיקי לוי: בסדר, גפני, תראה, בדרך כלל אתה ואני לבד.

מיקי לוי: עכשיו אני צריך - - -

עודד פורר: אבל זה בדיוק אותו עניין, גפני.

עודד פורר: זה עוד פעם תוצרת הארץ, זה עוד פעם הורגים את המפעלים פה.

עודד פורר: עוד פעם הורגים את העסקים פה.

מיקי לוי: ועכשיו יש על השולחן כביש מספר 16.

מיקי לוי: כביש מספר 16, 1.5 מיליארד שקלים.

משה גפני: הוא לא נמצא על סדר-היום, הוא יהיה בשבוע הבא.

מיקי לוי: הוא לא נמצא.

מיקי רוזנטל: או שכן או שלא.

מיקי לוי: אוקיי.

מיקי לוי: אני רק מביא עוד הפעם לתשומת ליבם – 1.5 מיליארד שקלים רכש גומלין, נותנים לאיזו חברה פרטית לזכות בו, וככה עוקפים את רכש הגומלין.

מיקי לוי: בושה.

משה גפני: בסדר.

משה גפני: תודה.

משה גפני: אני עובר להעברות.

משה גפני: העברה הראשונה - - -

קריאה: רגע.

משה גפני: לא הבנתי, מה "רגע"?

משה גפני: מה "רגע"?

משה גפני: אני נותן לכולם הצעות לסדר והכול, ועוד "רגע".

עודד פורר: איציק, אתה לא ביקשת הצעה לסדר?

משה גפני: תגיד לי, אתה התחלת להסית פה חברים?

עודד פורר: לא.

עודד פורר: אני ראיתי שהוא ביקש ממך הצעות לסדר.

טלי פלוסקוב: רגע, הוא מציל את הקואליציה.

משה גפני: אני מבקש - - -

עודד פורר: אני רוצה לעזור לך למשוך זמן, אין לכם רוב.

משה גפני: מספר פנייה לוועדה: 9003, 228 עד 236 - - -

קריאה: רגע, באיזו חוברת?

משה גפני: העברה של משרד הביטחון.

שיר שפר: בלי המספר בצד.

שיר שפר: בלי המספר ואישור.

משה גפני: מי מסביר?

משה גפני: בבקשה.

עידו דוד שוואב: אני עידו שוואב, אגף התקציבים.

עידו דוד שוואב: הבקשה התקציבית נועדה להעברת סכום של 1,302,654 אלפי ש"ח בתקציב הוצאה למשרד הביטחון מסעיפי המשרדים השונים, ומסעיפים 45 – תשלום חובות, הוצאות שונים, המשרד לביטחון הפנים.

עודד פורר: לא שומעים מה הוא אומר.

מוסי רז: אבל תקריא ותסביר מה כל דבר.

עידו דוד שוואב: אי אפשר להסביר פה.

מוסי רז: מה זאת אמרת?

מוסי רז: גמלאות או פיצויים?

עודד פורר: מה זאת אומרת אי אפשר להסביר?

מוסי רז: מקצצים בגמלאות או - - -

עידו דוד שוואב: לא מקצצים.

משה גפני: מוסי, נשאל אותו תכף שאלות, מה שמותר ומה שאסור.

משה גפני: רק תן לו להשלים, בבקשה, את הסבר.

עידו דוד שוואב: תיאור התוכנית: תוכנית זו מיועדת להוצאות ביטחוניות של פרויקטי רכש, אימונים, מלאים וקיום שוטף.

עידו דוד שוואב: פירוט ברמה גבוהה יותר נכלל בתקציב המסווג המוצג בפני הוועדה המשותפת לתקציב הביטחון.

עידו דוד שוואב: מטרת הפנייה, עוד פעם אני חוזר על הסכום, 1,302,654 אלפי ש"ח.

משה גפני: תודה רבה.

משה גפני: אני אאפשר.

משה גפני: אני רק רוצה להגיד לחברי הוועדה, מדובר בהעברה מסווגת.

משה גפני: ההעברה שהמחוקק קבע בתקנון.

משה גפני: הוא קבע שוועדת הכספים אמורה לאשר את המסגרת, שזה המיליארד שלוש מאות ומשהו מיליון.

משה גפני: והדיון בפירוט הדברים יהיה בוועדה המשותפת לוועדת הכספים ולוועדת חוץ וביטחון.

משה גפני: ביקשתי – אני אומר לחברי הוועדה, שאני יודע על מה מדובר.

משה גפני: הם הסבירו לי, ואני אומר לחברי הוועדה: ההעברה הזאת היא ההעברה חיונית לביטחון ישראל באופן חד משמעי.

משה גפני: אני יודע גם את השימושים.

משה גפני: אי אפשר להגיד אותם כאן.

משה גפני: הם ייאמרו בוועדה המשותפת.

אחמד טיבי: אני מבקש להגיד אותם כאן.

זאב בנימין בגין: בקשתך נרשמה.

משה גפני: וכדי לדעת את הפרטים – על פי התקנון, הפרטים יימסרו בוועדה המשותפת, כפי שאמרתי.

משה גפני: שם נמצאים נציגי הסיעות, גם האופוזיציה וגם הקואליציה.

משה גפני: אני ביקשתי מהם, אם יש דברים שבכל אופן יכולים להיאמר כאן שייאמרו.

משה גפני: איפה – מי נמצא פה - - -

עודד פורר: אבל כן יכולים להתייחס להפחתות, אדוני.

איציק שמולי: נכון.

משה גפני: הנה את.

משה גפני: יש משהו שאת יכולה להגיד כאן או שאי שאפשר?

ענת גולן: אני יכולה להגיד - - -

משה גפני: שם ותפקיד לפרוטוקול.

זאב בנימין בגין: תגידי שזה חשוב, וזהו.

איתן ברושי: לא צריך להגזים.

זאב בנימין בגין: זה חשוב מאוד גם כן.

ענת גולן: אני ענת גולן, אגף התקציבים במשרד הביטחון.

עודד פורר: אתה רוצה שהיא תרחיב בני, נכון?

זאב בנימין בגין: לא.

זאב בנימין בגין: חשוב מאוד.

משה גפני: כן, בבקשה.

משה גפני: לא לריב.

עודד פורר: - - -

מוסי רז: זה קשור למצב הביטחוני שראש הממשלה דיבר עליו?

משה גפני: אני רוצה, רגע, לפני זה – היות ואת לא מעורבת בנושא הפוליטי, יש מתח פוליטי באוויר.

משה גפני: ההעברה כמו שלכם, בפעם קודמת או בפעמים קודמות, הייתה עוברת בערך בחצי דקה.

משה גפני: היא הופכת להיות עכשיו נושא פוליטי.

משה גפני: אני מבקש, אם יש משהו חשוב שאת יכולה להגיד - - -

עודד פורר: אם מפחיתים 1.3 מיליארד שקל מכל המשרדים, אז זה פוליטי?

משה גפני: לפני שבועיים עודד פורר לא היה אומר את זה.

עודד פורר: זה פוליטי?

משה גפני: עכשיו הוא אומר.

משה גפני: הוא צודק.

טלי פלוסקוב: נכון.

משה גפני: אם אני הייתי במקומו, הייתי נוהג אותו דבר.

עודד פורר: אני שואל שאלות, אדוני.

עודד פורר: וגם קודם שאלתי שאלות, ואתה יודע את זה.

משה גפני: מאה אחוז.

משה גפני: זה בסדר.

משה גפני: על כל פנים, אם יש משהו שאת יכולה לומר, תגידי.

משה גפני: אם לא, אז זה יהיה בוועדה המשותפת.

איתן ברושי: חשבתי שתגיד שהיוזמה היא של ליברמן, של השר שלו.

משה גפני: בבקשה, כן.

ענת גולן: אני רק אתייחס בקצרה שכל הפנייה תועבר לוועדה המשותפת.

משה גפני: על כל החלקים שתיארתי?

ענת גולן: על כל החלקים.

משה גפני: תודה רבה.

משה גפני: כן, עודד, בבקשה.

עודד פורר: לא.

עודד פורר: אבל אני אומר שאפשר לשאול על הפחתות.

עודד פורר: זאת אומרת, אני בוודאי, לגבי השימושים - - -

משה גפני: כן, אוקיי, שמולי.

עודד פורר: רגע, נתת לי את רשות הדיבור.

משה גפני: נתתי לך, אבל ממש בקצרה.

עודד פורר: אני רק רוצה להבין.

עודד פורר: אנחנו לא רוצים לשאול על השימושים, אבל על הפחתות בהחלט אפשר לשאול.

עודד פורר: מבחינת הפחתות, יש פה סכומי הפחתות שהייתי מבקש לקבל עליהם פירוט.

עודד פורר: אחת, 110 מיליון שקל הפחתה – חוק חיילים משוחררים.

עודד פורר: מה המשמעות?

עודד פורר: זאת אומרת, איזה זכויות מחיילים משוחררים - - -

מיקי רוזנטל: חבר הכנסת פורר, מי שביקש את הבקשה הזו הוא יושב-ראש המפלגה שלך כשהיה שר הביטחון.

מיקי רוזנטל: עכשיו בגלל שעברת לאופוזיציה, אתה מבלבל את המוח.

מיקי רוזנטל: חלאס.

מיקי רוזנטל: חלאס.

עודד פורר: אני לא מדבר על השימושים, אני מדבר על הפחתות.

מיקי רוזנטל: לא, באמת יש גבול לציניות, יש גבול לציניות שלכם.

עודד פורר: אני מדבר על הפחתות, אדוני.

מיקי רוזנטל: יש גבול לציניות.

עודד פורר: אני מדבר על הפחתות.

עודד פורר: אתה יכול לקפוץ ולצעוק כמה שאתה רוצה, אז לא יפריע לי לשאול את השאלות.

מיקי רוזנטל: לא, באמת.

מיקי רוזנטל: שאל.

מיקי רוזנטל: פתאום אתה שואל שאלות.

עודד פורר: אם אתה רוצה, תמשיך לצעוק.

עודד פורר: סיימת לצעוק, מיקי?

משה גפני: עודד, אני תכף אענה לך.

עודד פורר: אני מציע שחבר הכנסת - - -

משה גפני: אני אענה לך, אני מבקש להפסיק.

עודד פורר: אני מציע שחבר הכנסת רוזנטל ישתה כוס מים.

עודד פורר: הוא נראה לי מאוד-מאוד עצבני.

משה גפני: לא, הוא לא.

משה גפני: אתה לא תציע לו.

משה גפני: הוא יודע לשתות כוס מים בלי שתציע לו.

עודד פורר: מותר לי הציע לו, אני רואה שהוא מאוד-מאוד עצבני.

משה גפני: שמולי, אני לא מאפשר הרבה זמן.

משה גפני: ממש בקצרה.

עודד פורר: אני רוצה לדעת לגבי הפחתה – חוק חיילים משוחררים - - -

משה גפני: עודד, תפסיק.

משה גפני: כן, שמולי.

איציק שמולי: אדוני היושב-ראש, אנחנו סומכים - - -

עודד פורר: רק לשאול שאלה.

עודד פורר: אני לא מבין - - -

משה גפני: אני אענה לך.

משה גפני: אני אענה לך.

משה גפני: כן.

איציק שמולי: אנחנו בהחלט סומכים על שיקול דעתך לגבי מה שאמרת פה על לאן הולך הכסף, שזה קשור לביטחון, ויש לזה חשיבות עצומה.

איציק שמולי: יחד עם זאת, על הצד של הפחתות בהחלט לחברי הוועדה יש זכות לקבל תשובה.

משה גפני: מאה אחוז.

איציק שמולי: מבחינתי, גם כאשר, אדוני היושב-ראש, מפחיתים 21 מיליון שקלים נוספים ממערכת הבריאות, אחרי שאנחנו רואים את כל התמונות מבתי החולים השבוע, אחרי הקיצוץ שהיה פה רק לפני כשבועיים, זה גם ביטחון האזרחים.

משה גפני: מאה אחוז.

איציק שמולי: והשמירה על זכות שלהם לחיים.

איציק שמולי: כאשר מורידים תקציבים לילדים ונוער בסיכון במשרד החינוך, גם זה שמירה על החיים.

איציק שמולי: כאשר מורידים כסף מהדיור הממשלתי, גם זה שמירה על החיים.

איציק שמולי: אז אתם לא יכולים או לא רוצים לפרט לאן הולך הכסף, זה כמובן לסמכות

איציק שמולי: כם בחוק, אבל לאן - - -

משה גפני: תודה רבה.

משה גפני: השאלה ברורה.

משה גפני: כן, סתיו.

משה גפני: בבקשה, בקצרה.

סתיו שפיר: תודה.

סתיו שפיר: אני מבקשת – מאחר וכולנו מכבדים את עמדתך וכמובן את אנשי משרד הביטחון בהעברה שנדרשת – אני מבקשת שיסבירו נציגי משרד האוצר או נציגי המשרדים מאיפה בדיוק מקוצצים 20 מיליון שקלים במשרד הבריאות כששירותי הבריאות קורסים, וכולנו ראינו את התקצירים האחרונים ואת המצב בחדרי המיון.

סתיו שפיר: מאיפה יורדים 10 מיליון במשרד השיכון?

סתיו שפיר: שיגידו הנציגים מאיפה בדיוק - - - בתוך המשרד.

משה גפני: אוקיי.

משה גפני: זו השאלה שנשאלה כבר.

משה גפני: בסדר, אני תכף אשיב עליה.

משה גפני: בבקשה, מיקי לוי, במשפט.

מיקי לוי: שיסבירו מאיפה מעבירים את הסכום שיתקבל כאן למשרד החקלאות עבור - - -

משה גפני: מכון וולקני, כן.

מיקי לוי: מכון וולקני.

מיקי לוי: ברח לי.

משה גפני: אני בדיון איתם.

משה גפני: אני מקווה שזה יסתדר.

משה גפני: מוסי, כן, בבקשה, בקצרה.

מוסי רז: תראה, אדוני היושב-ראש, ביטחון נועד לשמור על חי האדם של אזרחים.

מוסי רז: ביטחון נועד גם לשמור על חי האדם של אזרחיות.

מוסי רז: אם לא מוצאים כסף – 50 מיליון כדי להגן – 24 נשים נרצחו השנה.

מוסי רז: ועכשיו מוצאים 1.362 מיליארד או מה שזה, אפשר למצוא עוד 50 מיליון בהזדמנות הזו.

משה גפני: מאה אחוז.

משה גפני: רעיון לא רע.

מוסי רז: ואפשר להביא את זה מהשכלולים של המטוס, אם רוצים, או מדבר אחר.

מיקי לוי: 60 מיליון שקל נתנו.

מוסי רז: אני לא קובע עכשיו מאיפה, אבל אנחנו צריכים - - -

משה גפני: אוקיי.

משה גפני: תודה.

משה גפני: יש פה מישהו שביקש - - -

מוסי רז: רגע, אני לא סיימתי.

משה גפני: אבל בקצרה.

מוסי רז: אנחנו צריכים ממשרד האוצר להביא לפה את ההסברים.

מוסי רז: אני גם רוצה להבהיר שהתוספת הזו היא אחרי שכבר הוספנו 5 מיליארד השנה.

מוסי רז: ואני מבקש שיעברו על כל דבר ויסבירו מה משמעות של הקיצוץ.

משה גפני: תודה רבה.

משה גפני: אני מבקש להגיד שאנחנו שאלנו את השאלות האלה, ואני מציע שתקראו בבקשה בתשובה שמשרד האוצר נתן.

משה גפני: בפנייה הזו לא מדובר בהפחתות.

משה גפני: ברובם המוחלט של הסעיפים, הועברו הסכומים של הרזרבה להתייקרויות ויעד ההוצאה.

משה גפני: בסעיף תשלום חובות, הביצוע היה נמוך מהתחזית.

משה גפני: ותשלומי הריבית וכולי.

משה גפני: אתם יכולים לקרוא את הפירוט של הדבר הזה.

מוסי רז: אז מצאו בדיוק 1.362 מיליארד, ולא מצאו עוד 50 מיליון - - -

עודד פורר: סליחה, בחוק חיילים משוחררים, אדוני, מוציאים גם מהפיקדון.

מיקי לוי: - - -

משה גפני: אני מבקש להפסיק.

משה גפני: בסדר, אז אני טועה.

מיקי לוי: אז אני רוצה לדעת על כמה עומדת הרזרבה.

מיקי לוי: כמה נשאר ממנה?

משה גפני: אני אומר את מה שהממשלה אומרת לנו.

משה גפני: את מה שהממשלה אומרת, היא אומרת באופן חד משמעי.

משה גפני: ויש לי הרבה מה לומר לגבי דיונים אחרים שנקיים בשבוע הבא.

איציק שמולי: אדוני היושב-ראש, אבל בסעיף של החיילים המשוחררים זה יורד מהקרן.

מוסי רז: כל הזמן שביקשנו כסף, הם אמרו שאין כסף.

מוסי רז: הייתה רזרבה והם לא אמרו את זה?

משה גפני: לא תהיה הפחתה.

משה גפני: זאת הטענה.

איציק שמולי: זה הגיון מאוד מעוות לעשות רכש מרכזי על הגב של החיילים המשוחררים.

משה גפני: אז רבותיי, 9003, 228 עד 236.

קריאות: - - -

עודד פורר: לא מורידים מהרזרבה, אדוני, מורידים מהקרן הפיקדון.

מוסי רז: כמה נשאר ברזרבה, שנדע לפעם הבאה?

מוסי רז: כמה נשאר ברזרבה?

משה גפני: מי בעד ההעברה?

משה גפני: ירים את ידו.

מוסי רז: רגע, לא אמרו לנו.

עודד פורר: מורידים מקרן הפיקדון, אדוני.

עודד פורר: לא מהרזרבה.

עודד פורר: מקרן הפיקון.

משה גפני: מי בעד ההעברה?

משה גפני: ירים את ידו.

משה גפני: בבקשה, לספור.

סתיו שפיר: גפני, לא ניתנו לנו תשובות.

משה גפני: מי נגד?

מוסי רז: רביזיה.

מיקי לוי: רביזיה יש פה.

סתיו שפיר: אבל לא נתתם תשובה עדיין, גפני.

סתיו שפיר: בעד – רוב

סתיו שפיר: נמנעים – אין

משה גפני: הפנייה של משרד הביטחון אושרה.

משה גפני: אני מבקש ב-10:30 להביא את הרביזיה.

סתיו שפיר: גפני, אפשר רק שאלה?

טמיר כהן: לא ב-10:30.

משה גפני: סליחה, בעוד חצי שעה, ב-10:40.

סתיו שפיר: אפשר שאלה שלא נוגעת לקיצוץ, אבל שקשורה - - -

משה גפני: לא, לא, אי אפשר.

משה גפני: לא, עכשיו לא.

סתיו שפיר: אבל לא ניתנו שום תשובות.

משה גפני: 197 עד 198.

שני מנדל לאופר: אני שני מנדל לאופר, אגף התקציבים.

שני מנדל לאופר: הפנייה נועדה לתקצב סך של 6.6 מיליוני ש"ח בהוצאה ו-87.5 מיליוני ש"ח בהרשאה להתחייב בסעיף 22 – המשרד לשירותי דת.

שני מנדל לאופר: אני אפרט את עיקרי הפנייה בחלוקה לתוכניות.

שני מנדל לאופר: התוכנית הראשונה היא תמיכה בשירותי דת.

שני מנדל לאופר: בתוכנית מתוקצב מתן תמיכה בשירותי דת: שירותי ייעוץ, קליטת עלייה, פיקוח ובקרה וקשרים עם הגולה.

שני מנדל לאופר: השינוי הספציפי מיועד להעברה בסך של כ-4.5 מיליוני ש"ח בהוצאה עבור יישום מבחני תמיכה במוסדרות ציבור שמקיימים פעילות של רב בקהילה, מימון פעולות המרכז למקומות קדושים - - -

מוסי רז: - - - לא קראת את "יישום הסכמים פוליטיים".

שני מנדל לאופר: אני אקריא.

מוסי רז: דילגת על הפוליטיקה.

שני מנדל לאופר: לא, לא.

שני מנדל לאופר: אני אקריא בסוף.

שני מנדל לאופר: אני ארכז את זה.

מוסי רז: אה, בסוף.

שני מנדל לאופר: יישום מבחני תמיכה במוסדות ציבור שמקיימים פעילות של רב בקהילה, מימון פעולות המרכז למקומות קדושים, פיתוח המקומות הקדושים והילולת קבר הרשב"י.

משה גפני: את זה אנחנו קראנו.

משה גפני: הלאה.

משה גפני: ופיתוח קבר הרשב"י – אתם לא מפתחים בין כה וכה.

משה גפני: הלאה.

משה גפני: בתי עלמין, מה יש בתי עלמין?

משה גפני: למי אתם נותנים את זה עכשיו?

שני מנדל לאופר: אנחנו מפתחים, אבל בסדר.

שני מנדל לאופר: התוכנית השנייה היא בתי - - -

משה גפני: מתפתחים את קבר הרשב"י.

סתיו שפיר: - - -

משה גפני: מה?

שני מנדל לאופר: הבנתי שההילולה הייתה השנה מצוינת.

סתיו שפיר: - - -

משה גפני: לא, זה היה על הילולה.

משה גפני: אחד הוויכוחים שהיה לי עם מנכ"ל משרד האוצר זה קבר הרשב"י.

משה גפני: היה סיכום פה בוועדה שיביאו לשם כסף.

משה גפני: אז העבירו 3 מיליון שקל מהקק"ל, שיכולים לעשות עם זה טיארה.

משה גפני: כן.

שני מנדל לאופר: אני ממשיכה.

משה גפני: את יכולה להמשיך, בלאו הכי לא יוצא מזה כלום.

שני מנדל לאופר: בתי עלמין, התקציב מיועד לתמיכה בשירותי קבורה ככלל, בקבורה רוויה ובקבורה אזרחית גם כן.

שני מנדל לאופר: השינוי נועד לתקצב סך של 5.8 מיליוני ש"ח בהוצאה ו-92.

שני מנדל לאופר: 8 מיליוני ש"ח בהרשאה להתחייב, עבור פיתוח בתי עלמין ברחבי הארץ ותגבור פעולות המשרד בקרב מועצת בתי העלמין ברקת ותל רגב.

משה גפני: מה זה?

משה גפני: זה לקבורה חילונית, אזרחית?

איציק שמולי: מה זה חילונית, חבל על הזמן.

שני מנדל לאופר: בתי עלמין ברקת ותל רגב הם לקבורה יהודית.

איציק שמולי: אדוני, אולי נשקיע גם בחיים לא רק במתים.

איציק שמולי: מה אתה אומר?

משה גפני: לא, אבל זה משרד הדתות.

משה גפני: כן.

מוסי רז: בגלל שקיצצנו בבריאות, אז הוסיפו לקברים, אתה רוצה?

משה גפני: כן.

משה גפני: תירגע.

משה גפני: תירגע.

משה גפני: תאמין לי.

משה גפני: כן, תמשיכי.

שני מנדל לאופר: זה לא קבורה אזרחית בתל רגב ובברקת.

איציק שמולי: לא, זו הייתה בדיקת ערנות של גפני.

משה גפני: מה זה?

משה גפני: זה הולך לקבורה רוויה בתל אביב?

שני מנדל לאופר: יש כאן 90 מיליון שקל עבור קבורה רוויה.

משה גפני: כמה?

שני מנדל לאופר: 90 מיליוני ש"ח.

משה גפני: 90?

שני מנדל לאופר: כן, בהרשאה להתחייב לקבורה רוויה.

משה גפני: אולי נסתפק ב-80?

שני מנדל לאופר: אני אציין גם את הכספים הקואליציוניים שנמצאים בפנייה הזאת.

משה גפני: כל הכבוד לכם.

שני מנדל לאופר: יש כאן סך של 2,900 אלפי ש"ח שמתקבלים בגין אישור של הממשלה להסכמים קואליציוניים שכרוכים בהתאמת תקציב המדינה לשנים 2018 ו-2017.

שני מנדל לאופר: יש כאן 600 אלפי ש"ח להקמת מבני דת.

שני מנדל לאופר: 1.4 מיליון ש"ח עבור פעולות המינהלת לזהות יהודית.

סתיו שפיר: את יכולה לציין רק איפה המבנים ומי ביקש את - - -

קריאה: יש מספר סעיפים.

מוסי רז: סעיפי דואר, מי שיש לו.

שני מנדל לאופר: יש לך את האישור המשפטי?

שני מנדל לאופר: המשרד רוצה להסביר?

עודד פורר: זאת לא הייתה השאלה.

עודד פורר: השאלה לא הייתה אם יש אישור משפטי או אין אישור משפטי.

שני מנדל לאופר: - - - נכון שזאת השאלה?

מיקי לוי: - - - של נאוה בוקר ומיקי זוהר.

עודד פורר: השאלה הייתה אחרת.

עודד פורר: היא הייתה איפה המבנים.

עודד פורר: זאת הייתה השאלה.

סתיו שפיר: מי בונה אותם?

סתיו שפיר: למי מעבירים את הכסף?

מוסי רז: אני מציע שהם יבואו לפה להסביר.

משה גפני: שום דבר לא נעשה בלי שיש אישור של היועץ המשפטי לממשלה.

מוסי רז: איפה?

מוסי רז: אפשר לראות את האישור?

סתיו שפיר: בסדר, יש אישור, זה אומר שלא - - - אני לא מבינה.

מוסי רז: אפשר לראות את האישור?

סתיו שפיר: אז מה אם יש אישור?

משה גפני: כן, בבקשה.

מיקי רוזנטל: זה לא פוטר את הפירוט, אדוני, גם אם יש אישור.

מוסי רז: לא.

מוסי רז: במקרים קודמים הביאו לנו אישור כתוב, גפני.

מיקי רוזנטל: גם אם יש אישור ומבקשים פירוט, אז צריכים לתת את זה.

סתיו שפיר: כבר גילינו הרבה פעמים שהיה אישור וזה התבטל אחר כך, כי זה היה - - -

משה גפני: שאלתם שאלה, הוא משיב.

מיקי רוזנטל: בסדר.

ארז מלול: המשרד מפרסם כמדי שנה קול קורא להקמת מוסדות דת.

משה גפני: יותר בקול, שגם אני אשמע.

משה גפני: אולי גם אני אגיש בקשה.

ארז מלול: המשרד מפרסם כמדי שנה קול קורא להקמת מבני דת, שהתמיכה מיועדת עבור רשויות מקומיות, בסדר?

ארז מלול: בונים שכונות חדשות - - -

משה גפני: זאת אומרת, הרשות המקומית מגישה את הבקשה בעקבות הקול קורא.

מיקי רוזנטל: בדיוק.

משה גפני: אתם פועלים על פי קריטריונים, בסדר.

מיקי רוזנטל: נכון מאוד.

סתיו שפיר: למה זה בהסכם פוליטי?

מיכאל מלכיאלי: לא, זה התוספת.

ארז מלול: זה התוספת, בדיוק.

ארז מלול: הסכום המהותי הוא - - -

מיכאל מלכיאלי: כי הבסיס הוא 3 מיליון סך הכול.

סתיו שפיר: שאלה על הזהות יהודית - - -

משה גפני: עם הבסיס אפשר לבנות בית כנסת אחד בארץ.

מיכאל מלכיאלי: עזרת נשים של בית כנסת אחד.

משה גפני: עזרת נשים של בית כנסת.

מיכאל מלכיאלי: כן.

מיכאל מלכיאלי: בלי המדרגות.

סתיו שפיר: בסדר, זה לא הסכום היחידי שעובר לבניית בתי הכנסת, עם כל הכבוד.

משה גפני: טוב.

סתיו שפיר: מינהלת הזהות היהודית או זה זהות יהודית אחרת?

מיכאל מלכיאלי: זה אותה יהודית.

ארז מלול: זה לזהות היהודית.

סתיו שפיר: ולאיזו מטרה זה עובר אליכם?

סתיו שפיר: בעיקר לאור העובדה שגם במשרד החינוך עכשיו העבירו מיליונים מתקציבים שנועדו ליהדות פלורליסטית, בתי ספר והעבירו גם אותם למינהלת, לגנים התורניים של בנט.

מיכאל מלכיאלי: מה את רוצה ממנו?

מיכאל מלכיאלי: אבל הוא לא משרד החינוך.

ארז מלול: אז באמת אני לא יודע להסביר את משרד החינוך, מה הם עושים במסגרת הפעולות שלהם על הזהות היהודית.

ארז מלול: אני יודע שלנו יש את מינהלת זהות יהודית אצלנו, שהם עושים את חיזוק הקשר בין הזרמים ביהדות - - -

סתיו שפיר: מה הם עושים?

מוסי רז: - - -

סתיו שפיר: רגע, רגע, מה הם עושים?

מיכאל מלכיאלי: עבודה יפה מאוד, תאמינו לי.

משה גפני: משרד החינוך אמור להיות פה בשבוע הבא כנראה.

סתיו שפיר: אבל שנייה, אילו זרמים?

מוסי רז: בלי מיקי זוהר - - -

מיכאל מלכיאלי: זה תוספת, מה יש לו?

סתיו שפיר: אילו זרמים ביהדות במינהלת הזהות היהודית?

מוסי רז: איפה מיקי זוהר?

מוסי רז: שיבוא לדיון.

מוסי רז: למה תוספת כזו ולא אחרת?

סתיו שפיר: אני לא מכירה שיש שם זרמים, אני מכירה שיש שם זרם אחד.

קריאה: יש, יש.

מיכאל מלכיאלי: לא.

מיכאל מלכיאלי: זרמים, זרמים.

מיכאל מלכיאלי: זה לא נכון.

מוסי רז: אני רוצה לשאול כמה קיבלו מיקי זוהר ונאוה בוקר מתחילת השנה.

מיכאל מלכיאלי: הם לא קיבלו כלום.

משה גפני: לא.

משה גפני: לא מופיעים פה.

משה גפני: אוקיי, רבותיי - - -

סתיו שפיר: רגע, רגע, יש לי שאלה.

מוסי רז: רגע, מה לא מופיעים?

מוסי רז: אני לא יכול לדעת כמה הועבר למיקי זוהר ונאוה בוקר?

משה גפני: אתה יכול.

משה גפני: תשאל.

משה גפני: בשביל זה יש שאילתה במליאת הכנסת.

מוסי רז: הנה, אני שואל, מבקש תשובות.

מוסי רז: - - - מליאת הכנסת.

דוד אמסלם: יש לי רעיון.

דוד אמסלם: תיקח את המשכורת שלך, תכפיל בכפולות, וזה מה שהעבירו להם כל חודש לחשבון שלהם למשכורת.

דוד אמסלם: בדיוק עוד אחד.

סתיו שפיר: למה, אם זה מדבר על ההעברה השנייה - - -

מוסי רז: אבל לי אין הסכם כזה.

דוד אמסלם: בדיוק כמו שהעבירו לך למשכורת, אותו דבר.

מוסי רז: סבבה, אני רוצה לראות – הנה, 1.4 מיליון.

סתיו שפיר: למה צריך להעביר בדיל – גפני?

משה גפני: מה?

סתיו שפיר: למה צריך העביר בדיל פוליטי ביטחון בהר הזיתים?

סתיו שפיר: זה לא חלק מהוצאות הביטחון השוטפות?

מיכאל מלכיאלי: שאלה טובה.

משה גפני: השאלה הזאת נשאלה בוועדת הכספים בחצי השנה האחרונה, נדמה לי, 16 פעמים.

סתיו שפיר: כנראה שלא קיבלנו עליה תשובה.

מוסי רז: בסדר, אבל לא קיבלנו תשובה.

משה גפני: אני מסכים, אני מסכים איתך.

מוסי רז: יפה.

סתיו שפיר: אז מה התשובה?

משה גפני: אמרתי, ואני חוזר ואומר – ואני אומר לנציגי המשרדים – הוא לא הכתובת בכלל בעניין הזה.

משה גפני: צריך את הביטחון בהר הזיתים להעביר למשרד לביטחון הפנים.

מוסי רז: מי הכתובת?

סתיו שפיר: מישהו יכול להסביר?

מוסי רז: אז מי הכתובת?

משה גפני: הממשלה.

עודד פורר: ולמה זה לא קורה?

מוסי רז: אז למה אנחנו מסכימים?

מוסי רז: בואו לא נעביר.

משה גפני: בגלל שאם לא תעביר עכשיו, לא יהיה.

מיכאל מלכיאלי: לא יהיה בכלל.

מוסי רז: אם לא נעביר היום, הממשלה - - -

סתיו שפיר: לא יכול להיות שביטחון בהר הזיתים תלוי בנאוה בוקר ובדיל פוליטי.

סתיו שפיר: לא יכול להיות.

משה גפני: סתיו, הבנתי את העיקרון ואני עובר להצבעה.

משה גפני: מי בעד ההעברות 197 עד 198?

משה גפני: ירים את ידו.

משה גפני: אני עושה את זה בלב חצוי, אבל זה בסדר.

סתיו שפיר: תצביע עם החצי השני של הלב.

אחמד טיבי: איזו גאווה.

אחמד טיבי: תראו איך הוא עומד, ככה.

דוד אמסלם: לא, אני נמוך.

דוד אמסלם: אני נמוך, חשבתי שלא יראו אותי.

משה גפני: כמה בעד?

טמיר כהן: 8 היו בעד.

טמיר כהן: 5 נגד.

משה גפני: מי נגד?

טמיר כהן: 5.

עודד פורר: איך כבר ספרת את ה"נגד"?

מיקי רוזנטל: מה זה?

מיקי רוזנטל: בדיחה?

טמיר כהן: כשהם הרימו.

משה גפני: הוא יודע כבר על מה מדובר.

מוסי רז: הוא יודע בעל-פה את התוצאות עוד לפני שהרימו.

מוסי רז: מה זה?

סתיו שפיר: רביזיה.

מיקי לוי: שמעתם, טמיר, רביזיה?

מיקי לוי: בעד – רוב

מיקי לוי: נמנעים – אין

משה גפני: 8 בעד, 6 נגד.

משה גפני: ההעברות התקבלו.

משה גפני: 204 עד 205 – אה, רביזיה?

משה גפני: אז עוד חצי שעה רביזיה.

מיקי לוי: טמיר, אני מצטרף.

טמיר כהן: בסדר, גם מיקי לוי מצטרף.

משה גפני: 204 עד 205.

איציק דניאל: אני איציק דניאל, אגף התקציבים.

איציק דניאל: הפנייה התקציבית נועדה לתקצב סך של 22,400 אלפי ש"ח בהוצאה ותקני כוח אדם עבור יישום הקמת רשות שוק ההון.

משה גפני: במה?

משה גפני: ותקני כוח אדם?

איציק דניאל: ותקני כוח אדם לטובת הקמת רשות שוק ההון.

איציק דניאל: בעצם בשנת 2017 התקבלה חקיקה בכנסת שמפרידה את אגף שוק ההון, ביטוח וחיסכון ממשרד האוצר והופכת אותו לרשות עצמאית.

איציק דניאל: בעקבות ההפרדה, הרשות תוקצבה לפני שלוש שנים, שיבשיל בשנת 2019 כרשות עצמאית.

עודד פורר: אז למה אתה עושה את ההעברה הזו?

משה גפני: רגע, עודד.

משה גפני: אני באמצע.

משה גפני: עכשיו התקנים האלה יבואו מהרשות?

איציק דניאל: עכשיו התקנים האלה יועברו לרשות.

משה גפני: כן, לכן הקיצוץ כאן.

איציק דניאל: אין קיצוץ בהקשר הזה.

עודד פורר: אין קיצוץ.

משה גפני: את התקנים?

איציק דניאל: אז אני אומר, התקנים – ההסכם עצמו נחתם עם רשות שוק ההון בתחילת 2017.

עודד פורר: אז למה זה בא עכשיו?

איציק דניאל: התקנים נשמרו ברזרבה בשל הסיכום התקציבי הזה שעתיד להיחתם.

משה גפני: הבנו.

משה גפני: אוקיי.

עודד פורר: אני לא הבנתי, אדוני.

משה גפני: בבקשה, שאלה.

עודד פורר: למה זה בא עכשיו?

עודד פורר: הרי תקצבו את זה לשלוש שנים קדימה.

עודד פורר: אז למה זה בא עכשיו, השינוי הזה?

איציק דניאל: התקציב ל-2018-2017 התקבל בשנת 2016, טרם חתימת הסיכום התקציבי וטרם העברת החוק בכנסת.

עודד פורר: החוק עבר ב-2017, נכון?

איציק דניאל: נכון.

איציק דניאל: כשהתקציב כבר היה סגור בבסיס.

עודד פורר: אנחנו עכשיו בסוף, אנחנו עכשיו נמצאים - - -

משה גפני: רגע, אבל עודד.

משה גפני: אתה נכנס באמצע הדברים שלו.

משה גפני: אתה נהיית תגבור גדול לאופוזיציה.

עודד פורר: שמעת מה עליזה אמרה?

עודד פורר: אתה צועק עליי כל היום.

עודד פורר: אני לא יודע מה קרה לך היום.

משה גפני: לא עלייך היא אמרה.

משה גפני: היא אמרה שאני צועק בכלל.

עודד פורר: זה שמנכ"ל משרד האוצר הרגיז אותך לא אומר שאתה צריך לצעוק עליי.

משה גפני: בבקשה, תשלים.

דוד אמסלם: משה, אל תשכח.

דוד אמסלם: אנחנו אוהבים את פורר.

משה גפני: את מי?

משה גפני: את פורר?

משה גפני: מה השאלה?

דוד אמסלם: לא משנה איפה הוא.

עודד פורר: הוא לא ענה לי על השאלה.

משה גפני: הוא עונה.

משה גפני: הוא באמצע.

איציק דניאל: התקציב שאושר היה דו-שנתי, לשנת 2017 ול-2018.

איציק דניאל: לכן התקנים והכסף לא תוקצבו בבסיס.

איציק דניאל: הסיכום נחתם לאחר שהתקבל התקציב.

עודד פורר: מתי נחתם הסיכום?

איציק דניאל: בינואר 2017.

עודד פורר: אבל אנחנו נמצאים בנובמבר 2018.

עודד פורר: אז למה זה לא היה חלק - - -

איציק דניאל: אז במהלך כל שנה גם כן בשנת 2017 וגם כן בשנת 2018 הועברה פה פנייה לוועדת הכספים על מנת לאשר את תקצוב הסיכום התקציבי והסיכום עצמו.

עודד פורר: אז אנחנו לא אישרנו?

איציק דניאל: הוא אושר לשנת 2017.

איציק דניאל: עושים כל שנה בנפרד.

איציק דניאל: אי אפשר להעביר חוקים ביחד.

עודד פורר: אוקיי, אבל, עוד פעם, אנחנו בנובמבר 2018, הסיכום היה בינואר.

עודד פורר: מה קרה ב-10 החושים האלה?

עודד פורר: לא הייתם צריכים את התקציב?

עודד פורר: רק עכשיו אתם צריכים אותו?

איציק דניאל: הסיכום עצמו מותנה בעמידה באבני הדרך.

איציק דניאל: בעצם הפיקוח של רשות שוק ההון נכנס עכשיו לתחומים חדשים שטרם היו מפוקחים, כמו נותני אשראי חוץ בנקאי, נותני שירותי מטבע.

עודד פורר: לאיזו אבן דרך הייתם צריכים להגיע בשביל להגיע לשלב הזה?

איציק דניאל: כניסה לפיקוח של נותני אשראי, שבעצם החוק עבר לפני שנה והכניסה לתוקף של החוק ממש בחודשים האחרונים.

משה גפני: תודה רבה.

משה גפני: מי בעד אישור הפניות?

משה גפני: ירים את ידו.

עודד פורר: הנה, הוא שכנע אותי.

עודד פורר: אתה רואה?

משה גפני: הנה, כל הכבוד לך.

משה גפני: אתה רואה?

משה גפני: אמרתי לו.

עודד פורר: אני לא שואל שאלות סתם.

משה גפני: זה ברור.

דוד ביטן: - - -

עודד פורר: מצביע איתכם, מה אתה רוצה?

משה גפני: מי נגד?

עודד פורר: ננהל דיון על מה שהוא אמר עכשיו.

עודד פורר: בעד – רוב

עודד פורר: נמנעים – אין

משה גפני: הפניות אושרו.

סתיו שפיר: רביזיה.

סתיו שפיר: עד מתי הרביזיה?

טמיר כהן: טיבי, אתה נגד?

משה גפני: לא, עודד היה בעד.

טמיר כהן: לא, את טיבי שאלתי.

משה גפני: טיבי נגד.

משה גפני: כן.

מיקי לוי: טמיר, רביזיה.

מיקי לוי: סתם.

טמיר כהן: רביזיה שלך?

מיקי לוי: שלא תאשימו.

משה גפני: 210 עד 213.

סתיו שפיר: אני בעד שתצביע על הרביזיה כשמנכ"ל משרד האוצר יבוא לפה לענות על שאלות.

משה גפני: בסדר.

משה גפני: אני אדבר איתו.

משה גפני: הוא יבוא.

משה גפני: את תקפת את המנכ"ל שלו, אז תהיה בעיה.

משה גפני: הוא לא ירצה לבוא.

משה גפני: תמיכות בענפי המשק.

משה גפני: בבקשה, מי מסביר?

עידו סופר: בוקר טוב.

עידו סופר: אני עידו סופר, רכז תעשייה ומסחר באגף התקציבים.

סתיו שפיר: איזו פנייה זאת?

משה גפני: אמרתי, 210 עד 213.

עידו סופר: הפנייה נועד להגדלת תקציב ההוצאה של רשות החדשנות בסך של 60,060 אלפי שקלים.

עידו סופר: עיקרי השינויים הם: ההעברה של 35.5 מיליוני ש"ח מישראל דיגיטלית; 17 מיליון ממשרד המדע; ו-7.5 מיליון מהמשרד להגנת הסביבה.

עידו סופר: מדובר בפיילוטים משותפים עם משרדי ממשלה שונים, שיוצאים דרך המנגנון של רשות החדשנות עם המומחיות והיכולת שלהם.

עודד פורר: זאת אומרת, הקיצוץ מהמשרדים הוא בעצם תקציב שהיה ייעודי במשרדים לאותה פעילות ואתם בעצם עכשיו - - -

עידו סופר: לא, לא.

עידו סופר: שנייה, עודד.

עידו סופר: בסופו של דבר המשרד להגנת הסביבה יכול להוציא, לדוגמה, מסלול לחדשנות דרכו.

עידו סופר: אבל זו פעילות חכמה של הממשלה דווקא, מבחינת משרדי הממשלה שפועלים.

עידו סופר: המשרד להגנת הסביבה מעביר תקציב, שמיועד למסלולי חדשנות, לרשות החדשנות, והרשות החדשנות נותנת מצ'ינג לדבר הזה, וביחד מוציאים מסלול תמיכה משותף לשני המשרדים.

עידו סופר: כך גם עם משרד המדע וכך עם ישראל דיגיטלית.

סתיו שפיר: מה התקציב הכולל שעבר לרשות החדשנות?

עידו סופר: מתי?

סתיו שפיר: בשנה אחרונה.

עידו סופר: אני צריך לבדוק.

עידו סופר: אם תרצי, אני אשלח לך בצורה מפורטת.

עידו סופר: אני לא יודע להגיד בשלב זה.

עודד פורר: זאת אומרת, עידו, הכוונה היא בעצם שהתקציב הזה היה ייעודי למטרה זו מלכתחילה, ובעצם עכשיו אתם מנתבים אותו פשוט תחת זרוע אחת.

עידו סופר: כן, כן.

עידו סופר: זה למעשה הסכם של שני המשרדים על הוצאה משותפת של התקציב.

עודד פורר: לא שניים.

עודד פורר: שלושה, אם אני לא טועה.

סתיו שפיר: למה זה לא בנושא?

עידו סופר: לא, זה כל פעם זה - - -

עודד פורר: יש את משרד ראש הממשלה, משרד המדע והמשרד להגנת הסביבה.

עידו סופר: זה כל פעם זה זוגות.

עידו סופר: כלומר, המשרד להגנת הסביבה ורשות לחדשנות מסלול אחד בנושא של הגנת הסביבה.

עידו סופר: ישראל דיגיטלית וכולי בנושא של חדשנות במגזר הציבורי.

עודד פורר: איזו פעילות דיגיטלית בעצם זה אמור לתקצב?

עודד פורר: מה אמור להיות בפעילות שלהם?

עידו סופר: אז המסלול הזה דוגמה עם ישראל דיגיטלית, אחד המסלול המשמעותיים זה חדשנות במגזר הציבורי ופרויקטים שנועדו להשתלב בין אם זה מפות ואם זה שירותים אחרים שהממשלה נותנת, אבל איזשהם סטרטאפים וכלים חדשניים והממשלה תומכת בזה, יחד עם הרגולטור למעשה.

עודד פורר: רגע, למה?

עודד פורר: לשירותים הממשלתיים עצמם?

עידו סופר: לנסות לתת איזושהי חדשנות שאחר כך אולי תוטמע בפנים, כן.

משה גפני: תודה רבה.

עודד פורר: קצת כללי, אדוני.

עודד פורר: לא.

עודד פורר: לא הבנתי מה זה הפרויקטים האלה?

משה גפני: הוא ענה לך.

עודד פורר: לנסות לעשות חדשנות?

עודד פורר: כל כך הרבה כסף.

עודד פורר: מה הפרויקטים?

עידו סופר: שנייה, עודד.

עידו סופר: בסופו של דבר יש הגשות של סטרטאפים ויזמים בתחומים מסוימים.

עידו סופר: לדוגמה, פרויקט אחד שאני יצא לי לראות בוועדה זה איזושהי הנגשה יותר משמעותי של כלל המפות, לאחד את המפות במשרדים השונים ולהנגיש.

עודד פורר: כמו GIS?

עידו סופר: בדיוק.

עידו סופר: אבל להנגיש את זה עם שכבות ובצורה מאוחדת.

עידו סופר: שזה תקציב שתומכים בו בשלב הפיתוח ולאחר מכן יכול להיות גם מוטמע לטובת הציבור וכולי.

משה גפני: תודה רבה.

משה גפני: מי בעד העברות?

משה גפני: ירים את ידו.

משה גפני: מי נגד?

מוסי רז: רביזיה.

טמיר כהן: הוגשה רביזיה.

טמיר כהן: בעד – רוב

טמיר כהן: נמנעים – אין

משה גפני: הפניות אושרו ויש רביזיה.

משה גפני: יש לנו עוד שתי העברות.

משה גפני: האופוזיציה תחליטו מה עושים, בגלל שאם אתם תגישו עליהן רביזיה לא נצביע עליהן היום.

משה גפני: הראשון זה רשות הטבע והגנים, והשני זה משרד הקליטה.

משה גפני: אז רשות הטבע והגנים, 220 עד 225, בבקשה, מי מסביר?

עידו דוד שוואב: אני עידו מאגף התקציבים.

עידו דוד שוואב: הפנייה התקציבית נועדה לתגבר את תקציב רשות הטבע והגנים בסך של 41,000 אלפי ש"ח בהוצאה ובסך של 55,000 אלפי ש"ח בהרשאה להתחייב.

עידו דוד שוואב: תקציב ההוצאה בתוספת בסך של 41,000 אלפי ש"ח לפעולות לשמירת הטבע: יצירת קווי חיץ להתמודדות עם שריפות – סך של 10 מיליון; פרויקטים אקולוגיים ומדעיים ושיקום בתי גידול – סך של 6.5 מיליון; שיקום אקולוגי בשמורות הטבע שנפגעו בטרור העפיפונים – סך של 2.1 מיליון.

משה גפני: תודה רבה.

משה גפני: יש שאלות?

עודד פורר: - - -

משה גפני: בסדר.

משה גפני: הוא לא חייב לענות על כולם.

דוד אמסלם: יש שאלה, היושב-ראש - - -

משה גפני: כן, בבקשה.

משה גפני: דודי אמסלם.

דוד אמסלם: אני רוצה להפנות בקשה לאוצר.

דוד אמסלם: בזמנו עשינו דיון עם קרן קיימת לגבי הנושא של קווי חיץ.

דוד אמסלם: כידוע לך, תקציב קרן הקיימת הוא בכלל חלק – היושב-ראש, אתה מקשיב לי?

דוד אמסלם: היושב-ראש?

משה גפני: כן, אני איתך.

משה גפני: אני רק רוצה להודיע שבעוד חצי שעה תהיינה רביזיה - - -

קריאה: ב-10:55 אמרת, לא?

דוד אמסלם: נצביע על כל הרביזיות.

משה גפני: ב-10:55.

משה גפני: אנחנו ועדת הכספים לא למדנו ליבה, אבל אנחנו יודעים חשבון.

קריאה: קצת חשבון.

קריאה: לא הרבה.

משה גפני: הרבה.

משה גפני: הלוואי ומשרדי הממשלה היו יודעים חשבון כמו שאנחנו יודעים.

עודד פורר: עד מספרים עשרוניים, לא יותר.

משה גפני: אני נותן לך.

משה גפני: ב-10:55 תהיינה הצבעות על הרביזיות שהיו עד עכשיו.

משה גפני: אם תוגשנה רביזיות גם על שתי העברות האלה – שאלו רשות הטבע והגנים ומשרד הקליטה – היום זה לא יידון.

משה גפני: אז הרביזיה תידון בשבוע הבא.

משה גפני: אז אני מבקש שלא תגישו רביזיות.

משה גפני: אבל אני לא מתאבד על זה.

משה גפני: בבקשה.

משה גפני: אני בבחירות אגיד שהפרעתם לאקולוגיה.

משה גפני: לא, לא.

משה גפני: אני לא אגיד.

משה גפני: כן.

טלי פלוסקוב: כבר אמרת.

עודד פורר: - - -

משה גפני: בקשה, דודי, הבמה לרשותך.

דוד אמסלם: אנחנו לפני כשנתיים, כידוע לך, משרד האוצר ישב עם קרן הקיימת לגבי כמות הכסף שקרן קיימת תעביר, המיליארדים שהיא תעביר למשרד האוצר.

דוד אמסלם: כידוע לך, אחד מהתפקידים המרכזיים של קרן הקיימת, אתה יודע, חוץ מלהעביר כסף למשרד האוצר, בסוף-בסוף צריך לעשות איזו עבודה קטנה, והיא בחלקה זה לטעת יערות ולטפל בהם.

דוד אמסלם: זה החלק המרכזי של העבודה של קרן הקיימת.

דוד אמסלם: לפעמים אנשים שוכחים בכלל מה העבודה.

דוד אמסלם: ולכן אנחנו עשינו דיון בוועדת הפנים והבאנו את יושב-ראש קרן קיימת והוא בעצם אמר:

דוד אמסלם: חלק מהכסף יהיה לטיפול בקווי חיץ.

משה גפני: בגלל השריפות.

עודד פורר: כ-200 ומשהו מיליון שקל.

עודד פורר: בא משרד האוצר ואמר: לא.

עודד פורר: ואז לכן אני רוצה לומר: 10 מיליון שקל – ואני אומר את זה כחוות של כמעט של מומחה בגלל שטיפלתי ביערות בירושלים, חלק מזה – זה לעג לרש.

משה גפני: טוב.

עודד פורר: הם אפילו לא מבינים מה המשמעות.

משה גפני: דיברת עם משרד האוצר?

עודד פורר: בוודאי.

עודד פורר: אז עברתי - - -

משה גפני: כן, כן.

עודד פורר: והם אמרו – אתה יודע, כל אחד מהזווית שלו.

עודד פורר: משרד האוצר ראה את הכסף, לא עניין אותו הנושא.

עודד פורר: זה אמר: תשמע, זה הכסף, אני חייב לקחת מפה, אין לי כספים אחרים.

עודד פורר: לכן, ב-bottom line, 10 מיליון שקל זה לעג לרש.

עודד פורר: אני מבקש מהם לתקצב את זה באופן ראוי.

משה גפני: בסדר.

משה גפני: אני מבקש - - -

עודד פורר: יש לי שאלה, אדוני.

משה גפני: רגע, אני מבקש שתיתנו תשובות לחבר הכנסת דודי אמסלם לגבי הנושא של קווי החיץ.

משה גפני: אני רואה בזה חשיבות עליונה בגלל השריפות שהיו.

משה גפני: ולכן אני דוחה את הדיון בהעברה הזאת לשבוע הבא.

משה גפני: תיתנו לו תשובות.

רונית מורן: רגע, אפשר רגע?

משה גפני: לא, עכשיו לא.

משה גפני: אין דיון.

סתיו שפיר: אפשר רק להוסיף שאלה?

עודד פורר: - - -

משה גפני: לא מעניין אותי.

רונית מורן: הייתי רוצה לענות, חבל כי - - -

משה גפני: אבל, עם כל הכבוד, הדיון נדחה לשבוע הבא.

משה גפני: אני מציע שתחליפי איתי בתפקיד.

משה גפני: אני אהיה ברשות הטבע ואת תעשי פה פוליטיקה.

רונית מורן: לא, לא.

משה גפני: את לא מבינה מה הולך לקרות פה עכשיו.

דוד אמסלם: הטענה היא לא לרשות הטבע.

דוד אמסלם: היא למשרד אוצר.

משה גפני: כן, בדיוק, בדיוק.

משה גפני: זה משרד האוצר.

משה גפני: תשובות עד שבוע הבא, כדי שנקיים את הדיון.

דוד אמסלם: תגידו לשאול, הבעיה היא משרד האוצר, לא אתם.

משה גפני: מספר פנייה לוועדה 226 – משרד הקליטה, בבקשה.

אייל מדן: אני אייל מדן, רפרנט קליטה באגף התקציבים.

אייל מדן: מדובר בפנייה לשינויים פנימיים בתקציב משרד העלייה והקליטה כמפורט לפניכם.

אייל מדן: הסכום המשמעותי ביותר זה סכום להיערכות להחלטת ממשלה 4178 שהתקבלה לאחרונה ושמדברת על העלאתם של 1000 יוצאי אתיופיה.

אייל מדן: זהו.

עודד פורר: אפשר לקבל פירוט היערכות מדובר?

עודד פורר: מה ההיערכות שנדרשת?

אייל מדן: תקציבן משרד הקליטה יכול לענות.

משה גפני: רק שנייה, לפני זה.

משה גפני: אני רוצה לדעת אם אתם מגישים רביזיה.

עודד פורר: אני לא.

קריאה: אני לא.

משה גפני: יש מישהו שמגיש רביזיה?

סתיו שפיר: יש לי שאלות.

איתן ברושי: אנחנו קולטים את העלייה מאתיופיה ברצון, ולא מקשים.

משה גפני: בבקשה, תשובה.

משה גפני: אין בעיה.

מוסי רז: אגב, אנחנו לא חייבים, אבל בגלל - - -

עודד פורר: אגב, גם על הפנייה הקודמת לא הייתי מגיש רביזיה.

משה גפני: אנחנו פה בוועדה מדברים אחד עם השני, בניגוד למקומות אחרים שלא מדברים.

משה גפני: בתוך מפלגות לא מדברים.

עודד פורר: אדוני, גם לגבי הפנייה הקודמת, אגב, אני לא הייתי מגיש רביזיה.

עודד פורר: אני חושב שאפשר היה לאשר אותה.

עודד פורר: בעיניי היא חשובה לדרום.

משה גפני: לא משנה.

משה גפני: חבר הכנסת אמסלם שאל שאלה.

משה גפני: כשיקבל תשובה, בשבוע הבא נדון בזה.

משה גפני: בבקשה.

משה גפני: הוא שאל שאלה, אני מבקש תשובה.

אופיר להב: ההיערכות היא בעיקר בנושא מרכזי קליטה וכל הדברים שנגזרים ממספר העולים, נושא של ילדים, מעונות יום, ציוד ועובדי סמך.

אופיר להב: זה רק לעכשיו, להיערך, וכל מה שיהיה ב-2019 יבוא כמפורט בהחלטת הממשלה.

סתיו שפיר: גפני, אפשר שאלה?

משה גפני: כן, אפשר.

סתיו שפיר: שאלה לנציגות משרד הקליטה, מאחר ורק לפני בערך 20 דקות היה קיצוץ במשרד הקליטה של 55 מיליון שקלים במסגרת העברה אחרת, אם תוכל להסביר.

סתיו שפיר: ופה מדובר בשינויים פנימיים, אבל אם תוכל להסביר במה זה הולך להשפיע על המשרד.

משה גפני: אני בתור העוזר שלך – אתה תענה – אבל בתור העוזר שלך, לא היה קיצוץ במשרד הקליטה.

משה גפני: היה בנושא של הרזרבה שאנחנו נמצאים בתוך שנה תקציבית.

משה גפני: זה כתוב אצלך בהסבר.

משה גפני: אנחנו שאלנו את השאלות.

מוסי רז: לא, לא.

מוסי רז: אבל יכלו להסתפק ברזרבה, יכלו לבקש להסתפק ברזרבה.

קריאות: - - -

עודד פורר: הקיצוצים שהיו היו בתוך סעיפים תקציביים.

משה גפני: הבנתי.

משה גפני: הבנתי.

עודד פורר: גם בפיקדון לחיילים משוחררים קיצצו בקרן.

סתיו שפיר: גפני, אני מניחה שקראת את דוח המבקר בשנה שעברה.

משה גפני: לא, חבל שאמרת לי.

משה גפני: אני לא יודע - - -

עודד פורר: אדוני, בקרן לחיילים משוחררים למשל, אין רזרבה.

עודד פורר: אין רזרבה.

משה גפני: טוב, מה לעשות.

משה גפני: בבקשה.

עודד פורר: קיצצו מבשר החי, מבשר החי.

אופיר להב: בלי אף קשר לעוזרים, זה עניין של – יש תוכנית - - -

סתיו שפיר: מה?

סתיו שפיר: מה?

משה גפני: והוא זלזל בי עכשיו.

משה גפני: הוא אמר: בלי קשר לעוזרים.

אופיר להב: לא.

אופיר להב: חלילה.

אופיר להב: בבניית סעיף התקציב יש תוכנית שנקראת "רזרבה להתייקרויות" שמשרד האוצר שם במידה ויהיו השנה התייקרויות או יהיו איזשהם - - -

סתיו שפיר: לא, את זה אנחנו מכירים.

סתיו שפיר: אבל במשרד הקליטה יש עשרות אלפים ממתינים לדיור ציבורי, לדיור ציבורי באחריות משרד העלייה והקליטה.

סתיו שפיר: עשרות אלפי משפחות שממתינות לדיור הציבורי באחריות המשרד, ו-55 מיליון שקלים זה סכום שבהחלט בתוך הרזרבה היה הגיוני שישמש כי לעשות דיור ציבורי למשפחות הללו.

סתיו שפיר: זה פשוט נשמע דבר הגיוני לעשות ומאחר והם בתור שנים.

אופיר להב: אני מבין.

אופיר להב: התוכנית שנקראת "רזרבה להתייקרויות", בעצם התקציב שנמצא שם הוא באחריות אגף התקציבים שמשחררים אותו בהתאם להתייקרויות.

אופיר להב: להשתמש בו לכל נושא אחר, זה בתיאום של אגף התקציבים.

סתיו שפיר: שחררו אותו לנושא אחר, לא להתייקרויות.

אופיר להב: והם בחרו לקחת את זה לנושא הביטחון.

סתיו שפיר: הוא הלך בהעברה השנה לחלוטין.

סתיו שפיר: באותה מידה הוא היה יכול לשמש כדי לעשות דיור ציבורי.

סתיו שפיר: ולכן - - - זה לא בסדר העדיפויות שלכם כבר.

אופיר להב: לא.

אופיר להב: הרזרבה להתייקרויות זה לא בסדר העדיפויות שלנו.

אופיר להב: זה תקציב שבאחריות משרד האוצר.

אופיר להב: אם היו התייקרויות הייתי דורש ומקבל אותו.

אופיר להב: אין לי התייקרויות.

סתיו שפיר: אבל זה לא עבר אליכם.

אופיר להב: אז אני יכול רק לבקש אותו לדברים אחרים, אבל משרד האוצר בחר להשתמש בו לביטחון.

משה גפני: תודה רבה.

משה גפני: מספר פנייה לוועדה 226 של משרד הקליטה, מי בעד?

משה גפני: ירים את ידו.

משה גפני: אין מישהו שיכול להצביע נגד?

משה גפני: לא, אם יהיה לי משהו בבחירות, אני אגיד על קליטת העלייה.

משה גפני: מי נגד?

משה גפני: אין נגד.

משה גפני: אה, נגד?

מיקי לוי: לא, בעד.

משה גפני: בעד, בסדר.

משה גפני: כולם בעד.

משה גפני: בעד – פה אחד

משה גפני: פנייה מספר 226 אושרה.

משה גפני: אני מודה לכם.

משה גפני: ב-10:55 תהיינה רביזיות.

איתן ברושי: יש לך עוד סעיף היום, לא?

משה גפני: אני עובר עכשיו לרביזיות, כדי שתראו את מצבה של הקואליציה בשידור חי.

משה גפני: בבקשה, תגיד את מספר הפנייה.

טמיר כהן: פניות 9003, 228 עד 236 – משרד הביטחון.

משה גפני: משרד הביטחון, מי בעד הרביזיה?

סתיו שפיר: עדיין לא קיבלנו פירוט על הקיצוצים.

משה גפני: מי נגד?

סתיו שפיר: וגם על חוק חיילים משוחררים שבו נעסוק בסעיפים האלה.

מיקי לוי: הפסדתם.

מיקי לוי: ספרתי.

בצלאל סמוטריץ': אתה לא רואה את בני בגין מאחורייך.

מיקי לוי: איפה?

משה גפני: כמה אנחנו בעד?

דוד אמסלם: איזו אכזבה, מיקי.

טמיר כהן: 7.

משה גפני: 7 נגד הרביזיה.

משה גפני: בעד – מיעוט

משה גפני: נמנעים – אין

משה גפני: הרביזיה לא התקבלה.

מיקי רוזנטל: כמה יצא?

משה גפני: 5 בעד, 7 נגד.

משה גפני: הלאה.

טמיר כהן: אל תפריעו בזמן ההצבעות.

טמיר כהן: 197 עד 198 – שירותי דת.

משה גפני: מי בעד הרביזיה?

משה גפני: מי נגד?

משה גפני: בעד – מיעוט

משה גפני: נמנעים – אין

משה גפני: הרביזיה לא התקבלה.

משה גפני: הלאה.

טמיר כהן: 204 עד 205 – רשות שוק ההון.

משה גפני: מי בעד הרביזיה?

משה גפני: מי נגד?

משה גפני: בעד – מיעוט

משה גפני: נמנעים – אין

משה גפני: 8 נגד.

משה גפני: הרביזיה לא התקבלה.

משה גפני: הרביזיה האחרונה.

טמיר כהן: האחרונה.

טמיר כהן: 210 עד 213 – רשות החדשנות.

משה גפני: מי בעד?

משה גפני: מי נגד?

משה גפני: בעד – מיעוט

משה גפני: נמנעים – אין

משה גפני: 8 נגד הרביזיה, 6 בעד הרביזיה.

משה גפני: הרביזיה לא התקבלה.

משה גפני: אני מודה לכם על ההתעניינות.

משה גפני: הישיבה נעולה.